যে কাউন্টিতে এই উপন্যাসের পাত্রপাত্রীদের বসবাস মো ইয়ান তার নাম রেখেছেন ‘প্যারাডাইস কাউন্টি’। প্যারাডাইস অলস ও স্বৈরাচারী শাসকদের কবলে, কৃষকরাও কুসংস্কারাচ্ছন্ন, সহিংসতা সেখানে নিত্যকার ঘটনা। ‘রসুনের গাথা’ চীনা রাষ্ট্রব্যবস্থায় দরিদ্র কৃষকের দুর্ভাগ্য নিয়ে রচিত। একদল চীনা কৃষকের জীবন রসুন বিক্রির অর্থের ওপর নির্ভরশীল। কিন্তু ফলিত ফসলের পরিমাণ যখন সরকারের অনুমিত হিসাব ছাড়িয়ে যায়, রসুন-ক্রেতা সরকারি কর্মচারীরা রসুনবিক্রির সীমা বেধে দেয়। শুরু হয় বিক্রয়কেন্দ্রে আগে পৌঁছার প্রতিযোগিতা, সহিংসতা এবং কর্মচারীদের দুর্নীতি। সরকার প্রতিশোধপরায়ণ হয়ে ওঠে।